Stenograme: Cum i-au tras clapa ”Moustache” Dragnea și Ludovic Orban lui Ionuț Lupescu Înregistrările arată că politicienii s-au folosit de alegeri doar ca să se pozeze cu Lupescu, fără să-l sprijine hotărât

marți, 24 aprilie 2018, 7:02

Discuțiile de culise pe care Gazeta continuă să le publice azi arată că, uneori, amatorii sunt cei din fruntea țării, iar profesioniștii sunt în cluburile de fotbal amator.

Puterea și Opoziția l-au susținut pe Lupescu, dar apoi au lăsat ca lucrurile să se întâmple fără un plan.

Nu doar că Burleanu & Co au întors influențele politice în favoare lor, dar, acolo unde echipele au companii care le finanțează, s-au asigurat că le câștigă votul.

”Pentru Petrolul am discutat cu Mădălin de la Veolia”, se aude replica secretarului general Bodescu. Mădălin Mihailovici este chiar șeful Veolia România, sponsorul Petrolului Ploiești.

”M-a ajutat politicul, în ce sens m-a ajutat, mi-a spus că nu se implică”, spune Mihai Dăscălescu la ședința secretă a realegerii lui Burleanu.

Dăscălescu este președinte la Unirea Alba Iulia, una dintre echipele cu nume, ajunse în lupta crâncenă a celei de-a treia divizii.

Președintele Unirii este unul dintre reprezentanții Ligii a 3-a în Comitetul Executiv.

Burleanu îl ascultă cu atenție pe Dăscălescu.

Discuția lor are loc luni, 16 aprilie, chiar în ziua în care Liviu Dragnea își declarase susținerea pentru Lupescu, într-un interviu acordat cititorilor Gazetei.

Și atunci, cum nu se implică politicul?

PSD și PNL și-au unit amatorismul în marele eșec al lui Lupescu

Orele de înregistrare aflate în posesia ziarului sunt dovada că Lupescu a luat plasă.

Omul de la UEFA discutase de două luni cu președintele Camerei Deputaților.

14 oameni din conducerea FRF și a Comitetului Executiv au participat la ședința în care s-a făcut ultima socoteală a voturilor

Susținerea politică a fost condiția întoarcerii ”Neamțului” în țară.

Teoretic, și-a asigurat-o.

Nu doar de la social democrați, căci asta reiese din conversații: PSD și PNL, Puterea și Opoziția, au garantat împreună alegerea lui Lupescu.

La un moment dat, Nini Săpunaru sună la unul dintre cluburi și le spune celor de acolo că Ludovic Orban le cere să-l susțină pe „Kaiser”.

Practic însă, politicienii nu au fost serioși.

Nu s-au străduit, nu au vorbit personal cu nimeni, doar au făcut o poză cu marele jucător și s-au gândit ”las că merge și așa, sigur iese Lupescu președinte!”.

În schimb, oamenii lui Burleanu nu doar că au anihiliat influențele politice, dar le-au folosit local în interesul lor.

Plus că, acolo unde echipele au în spate companii, au vorbit direct la sponsori. ”Pentru Petrolul am discutat cu Mădălin de la Veolia”, spune, sigur pe el, Gabi Bodescu, secretarul general adjunct al FRF.

E vorba de Mădălin Mihailovici, CEO Veolia România.

Politicienii au pierdut la firul ierbii

Indicațiile lui Dragnea și ale lui Obran sunt luate la preț de matineu de electorii din fotbal.

Președinții cluburilor mici își asigură, pe plan local, libertatea votului.

La fiecare om pe care l-au pierdut, care s-a răsucit către Lupescu, în înregistrări se aude întrebarea lui Burleanu: ”De ce? Știm cine a intervenit acolo?”.

Președintele e prudent și verifică dacă se poate teme de un val de trădări motivate politic.

168 din 189 de voturi pe care mizau au reușit să ia la alegerile care au urmat la două zile după această ședință

Dar valul nu se naște, pentru că semnalele de la PSD și PNL sunt disparate și neconvingătoare chiar și pentru cei care fac pe emisarii șefilor politici de la centru.

Județ după județ, se confirmă că politicul doar ”s-a dat mare”, a mimat susținerea lui Lupescu, însă fără consecvență și fără un interes real.

Și cei 14 adunați la Casa Fotbalului râd la propriu de eforturile inutile ale rivalilor.

Îi blochează pe politicieni aproape fără efort.

”Centrul” se dovedește amator și pierde lupta din teritoriu, de la firul ierbii.

Mai bine organizați decât ”Moustache”

Replica supremei umilințe a politicului îi aparține lui Gabi Bodescu.

Fost fotbalist în Divizia C, Bodescu are funcția de secretar general adjunct al lui Burleanu și de voce colorată a discuțiilor.

El consideră că presa le este ostilă și că, de pildă, interviul cu Liviu Dragnea a fost deformat.

Bodescu: Exact ce s-a întâmplat și cu celebrul interviu al lu’ sclavetele ăsta de Crăițoiu cu ”Moustache”.

Ceilalți: Aaaa. ”Moustache”!

Crăițoiu este Andrei Crăițoiu, jurnalistul gsp care a reușit să obțină interviul cu Liviu Dragnea.

Iar personajul ”Moustache” nu mai are nevoie de nicio clarificare.

Corul antic îngână ”Moustache”, se aud chicoteli pe fundal și cei 14 șefi ai fotbalului se distrează.

Și au de ce.

Pentru că au fost mai bine organizați decât ”Moustache”.

”Pe cine p*** mă-sii, dom’le, că lumea nu are niciun ban!”

La un moment dat, unul dintre participanți povestește discuția cu un șef de club, Constantin Buhac de la Viitorul Domnești, Liga a 3-a.

Primarul Ghiță, de la PNL, care primise pe circuit îndemnul pentru Lupescu, îl caută pe președintele echipei și-i spune: ”Vezi pe cine votezi!”.

La care Buhac îi răspunde primarului: ”Pe cine p*** mă-sii, dom’le, că lumea nu are niciun ban!”.

Lumea nu are niciun ban și voi vă ocupați de fotbal?

Domneștiul a votat cu Burleanu.

Cam așa s-au tranșat alegerile FRF.

Toate episoadele înregistrărilor de la ședința secretă a FRF sunt AICI!